මධ්‍ය මට්ටමේ ආදායම් ලබන රටක් බවට පත්ව සිටින ශ්‍රී ලංකාවේ ධනය ඉහළ නැංවීම සඳහා කටයුතු කරන පුද්ගලයන්ගේ සහ ආයතනයන්හි ගෙල මිරිකීම නොව ඔවුන්ව උනන්දු කරවීම වත්මන් රජයේ ප්‍රතිපත්තිය බව ජාත්‍යන්තර මූල්‍ය සහයෝඟීතාවය පිළිබඳ ජ්‍යෙෂ්ඨ ඇමැති සහ මුදල් හා ක්‍රමසම්පාදන නියෝජ්‍ය ඇමැති ආචාර්ය සරත් අමුණුගම මහතා පවසයි.හොඳ බදු පරිපාලනයක් රට තුළ පවතින්නේ නම් රජයට හිමිවන ආදායම ඉහළ අගයක් ගන්නා බව පෙන්වාදෙන ඒ මහතා නියමිත පරිදි බදු ගෙවන්නන් සඳහා නැවත නැවත කරදර සිදුකිරීම සමස්ත බදු එක්රැස් කිරීමේ ක්‍රියාවලියට සුබවාදී ක්‍රියාවක් නොවන බවද නියමිත පරිදි බදු නොගෙවන්නන් සම්බන්ධයෙන් විශේෂ අවධානයක් යොමු කළයුතු බවද ප්‍රකාශ කරයි.නියෝජ්‍ය ඇමැති ආචාර්ය සරත් අමුණුගම මහතා මේ බව සඳහන් කළේ කොළඹ දී ඊයේ (25) පැවැති දේශීය ආදායම් නියෝජ්‍ය කොමසාරිස්වරුන්ගේ 14 වැනි සැසිවාරය සඳහා එක්වෙමිනි.එහිදී වැඩිදුරටත් අදහස් දක්වමින් නියෝජ්‍ය මුදල් ඇමැතිවරයා සඳහන් කළේ දේශීය ආදායම් දෙපාර්තමේන්තුවේ ක්‍රියාවලිය නිවැරැදිව සිදු නොවන්නේ නම් රටේ සිදුවන එක් එක් ව්‍යාපෘති වෙනුවෙන් මුදල් වෙන්කිරීමට හැකියාවක් නොලැබෙන බවත් පසුගිය වසර කිහිපයක කාලයේ දී එම දෙපාර්තමේන්තු නිලධාරීන්ගේ සේවය ඉහළින්ම ලැ‍බී තිබෙන බවත්ය.පසුගිය 2013 වසරේ දී එම දෙපාර්තමේතුවේ ආදායම රුපියල් බිලියන 411 ක අගයක් ගත්තද එම ඉලක්කයේ දී රුපියල් බිලියන 353ක ආදායමක්උපයා තිබෙන බව සිහිපත් කළ ආචාර්ය සරත් අමුණුගම මහතා කෙසේ වුවද මේ වසරේ දී එම ආදායම් ඉලක්කය රුපියල් බිලියන 494 ක් බවද එවැනි ආදායමක් ලබා ගැනීමෙන් අයවැය තුළින් අපේ ඉදිරි කටයුතු සිදුකිරීමේ හැකියාව තිබෙන බවද පෙන්වා දුන්නේය.යම් යම් අවස්ථාවන්හිදී සැළකිය යුතු ප්‍රමාණයක් බදු ගෙවීමෙන් ලිස්සා යන බව සඳහන් කළ ඒ මහතා රජයට හිමිවිය යුතු බදු ප්‍රමාණය නියමිත පරිදි නොලැබෙන බවද එවැනි බදු නොගෙවන්නන් සම්බන්ධයෙන් විමර්ශනය කළයුතු බවද පැවසීය.